সাকিব: দেশের মাঠে একটা উপায় তো আছেই। যেখানে আমরা বেশির ভাগই সফল। উপমহাদেশের বাইরে যদি টেস্টে উন্নতি করতে হয়, আমাদের সব দিকেই উন্নতি করতে হবে। উদাহরণ হিসেবে বলি, ওয়েস্ট ইন্ডিজে দলে যারা গায়ানা থেকে আসে, তারা স্পিন একটু ভালো খেলে। যারা বারবাডোজ বা জ্যামাইকার, তারা ফাস্ট বোলিং ভালো খেলে। স্পিনে তারা দুর্বল। এই শক্তি বা দুর্বলতা হচ্ছে জন্মগত। চাইলে হঠাৎ কিছুতে শক্তিশালী বা দুর্বল হওয়া সম্ভব নয়। তবে একটা পর্যায়ে গিয়ে উন্নতি করা সম্ভব। একেবারে হাল ছেড়ে দেওয়া যাবে না। চেষ্টা তো করতেই হবে। আমি যেটা বললাম, বিদেশে কঠিন কন্ডিশনে খেলার আগে প্রস্তুতিটা খুবই গুরুত্বপূর্ণ। আলাদাভাবে কোন খেলোয়াড়কে কী করতে হবে, সেটা ভালোভাবে বুঝতে হবে। তাদের নিজেদের ওপর দায়িত্বটা অনেক বেশি। এখানে সবারই দায়িত্ব আছে। খেলোয়াড়-বোর্ড সবার। যার যার জায়গা থেকে কাজগুলো ঠিকঠাক করলে অনেক কিছু সহজ হয়ে যায়।